MEGA โชว์กำไร Q2 พุ่งกว่า 30% พร้อมปันผล 0.23 บ./หุ้น XD 23 ส.ค.นี้
MEGA รับเต็ม ยอดขาย "Mega We Care" โต โชว์กำไร Q2/59 เพิ่ม 32% มาที่ 218.08 ลบ. จากปีก่อนที่ 165.49 ลบ. ส่วนงวด 6 เดือนมีกำไร 332.05 ลบ. เพิ่มขึ้น 22% จากปีก่อนที่ 271.98 ลบ. พร้อมปันผล 0.23 บ./หุ้น XD 23 ส.ค.นี้
10 ส.ค. 2559

บริษัท เมก้า ไลฟ์ไซแอ็นซ์ จำกัด (มหาชน) หรือ MEGA รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 218.08 ล้านบาท หรือมีกำไรสุทธิ 0.25 บาทต่อหุ้น เพิ่มขึ้น 32% จากช่วงเดียวกันของปีก่อนที่มีกำไรสุทธิ 165.49 ล้านบาท หรือมีกำไรสุทธิ 0.19 บาทต่อหุ้น
ทั้งนี้ ผลการดำเนินงานในไตรมาสดังกล่าวที่มีกำไรเพิ่มขึ้น สาเหตุหลักมาจากรายได้จากธุรกิจผลิตภัณฑ์ภายใต้เครื่องหมายการค้า Mega We Care เพิ่มขึ้น
ขณะที่ผลการดำเนินงานช่วง 6 เดือนแรกมีกำไรสุทธิ 332.05 ล้านบาท หรือ 0.38 บาทต่อหุ้น เพิ่มขึ้น 22% จากช่วงเดียวกันของปีก่อนที่มีกำไรสุทธิ 271.98 ล้านบาท หรือ 0.31 บาทต่อหุ้น
พร้อมประกาศจ่ายปันผล งวดดำเนินงานวันที่ 1 ม.ค.59 ถึงวันที่ 30 มิ.ย.59 เป็นเงินสด 0.23 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 23 ส.ค.59 และกำหนดจ่ายเงินปันผลวันที่ 8 ก.ย.59